

**OBČINA DRAVOGRAD**

Trg 4. julija 7, 2370 Dravograd, tel.: +386 2 872 35 60, faks: +386 2 872 35 74

[http://www.dravograd.si](http://www.dravograd.si/); e-mail: [obcina@dravograd.si](mailto:tajnistvo@dravograd.si)

Številka:430-0001/2026

Datum: 8. 1. 2026

Na podlagi 21. člena Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 11/14 – popr., 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A, 80/20 – ZIUOOPE, 62/24 – odl. US, 102/24 – ZLV-K in 83/25 – ZOUL), s smiselno uporabo Zakona o izobraževanju odraslih (Uradni list RS, št.6/18,189/20– ZFRO in 16/24– ZOsn-K, v nadaljevanju: ZIO-1), Pravilnika o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP, 149/22, 106/23, 88/24, 79/25 in 95/25), Statuta Občine Dravograd (Uradni list RS, št. 8/20 – UPB4, 106/23 in 42/25) in Odloka o proračunu Občine Dravograd za leto 2026 (Uradni list RS, št.110/25) Občina Dravograd razpisuje naslednji

**JAVNI POZIV**

**za sofinanciranje programov izobraževanja odraslih v Občini Dravograd za leto 2026**

**(v nadaljevanju: poziv)**

**1. Naziv in sedež naročnika javnega poziva**

Občina Dravograd, Trg 4. julija 7, 2370 Dravograd.

**2. Predmet in cilji poziva**

Namen poziva je zagotavljanje sofinanciranja programov izobraževanja odraslih v Občini Dravograd. V okviru poziva se zasledujejo naslednji cilji: omogočiti občanom dostop do kakovostnih izobraževalnih in učnih možnosti; pridobivanje splošnih in poklicnih zmožnosti za osebnostno rast; aktivno delovanje v skupnosti in na trgu dela; krepiti opolnomočenost na področju trajnostnega razvoja, zelenega gospodarstva, kulture in zdravja ter za demokratično sodelovanje v družbenih procesih in družbeno odgovorno ravnanje; krepiti solidarnost, sodelovanje in izmenjavo znanja ter izkušenj med generacijami in drugi, ki smiselno dopolnjujejo navedene cilje.

Okvirna razpisna vrednost znaša do 2.000,00 eur, sredstva so zagotovljena z Odlokom o proračunu Občine Dravograd za leto 2026 (Uradni list RS, št. 110/25) na proračunski postavki: 4119027 – Druge oblike izobraževanja odraslih.

**3. Obdobje za porabo sredstev**

Realizacija dejavnosti, ki so predmet poziva, mora biti izvedena v obdobju od 1. 1. 2026 do 31. 12. 2026, ko morajo dodeljena proračunska sredstva biti tudi porabljena.

**4. Pogoji za sodelovanje na pozivu**

Vlagatelji morajo izpolnjevati naslednje pogoje:

* so pravne osebe, ki imajo v sodnem registru vpisano dejavnost izobraževanja odraslih,
* izvajajo tovrstne programe že vsaj dve leti,
* imajo zagotovljene materialne, kadrovske, prostorske in organizacijske pogoje za izvedbo programov, ki so predmet poziva,
* prijavljeni programi oz. dejavnosti, ki se financirajo iz kateregakoli drugega vira proračuna Občine Dravograd, ne morejo biti predmet sofinanciranja tega poziva,
* prijavljeni programi oz. dejavnosti niso dvojno financirani iz kakršnih koli drugih javnih sredstev (državna sredstva, EU sredstva),
* prijavljen program je dostopen vsem občanom in je zanje brezplačen,
* nimajo neporavnanih obveznosti do Občine in države v višini več kot 50 eur,
* odgovorna oseba vlagatelja ni bila pravnomočno obsojena v zvezi s svojim delom.

Kot program se štejejo aktivnosti, ki se izvajajo vsaj 12 ur.

Upravičenci morajo izpolnjevati zgoraj navedene pogoje na dan objave javnega poziva. Vlagatelj mora vlogo izdelati v slovenskem jeziku.

**5. Oddaja vloge**

Vlagatelji lahko oddajo vlogo **od vključno 19. januarja 2026 do vključno 26. januarja 2026** na dva načina:

1. osebno, pri vložišču Občine Dravograd na naslovu Trg 4. julija 7, 2370 Dravograd, v času uradnih ur,
2. priporočeno po pošti na naslov Občina Dravograd, Trg 4. julija 7, 2370 Dravograd.

Vloga je pravilna, če je oddana pravočasno **od vključno 19. januarja 2026 do vključno 26. januarja 2026**, na v razpisni dokumentaciji navedenih obrazcih in s priloženimi dokazili oz. prilogami, ki jih zahtevajo obrazci v zaprti kuverti s pripisom »Ne odpiraj – javni poziv za sofinanciranje programov izobraževanja odraslih v Občini Dravograd za leto 2026«.

Za vlogo, oddano priporočeno po pošti, se šteje, da je pravočasna, če je oddana na pošto zadnji dan razpisnega roka. Nepravilno opremljene kuverte bodo izločene.

Priporoča se uporaba predizpolnjene predloge kuverte, ki je del razpisne dokumentacije, in se jo prilepi na kuverto.

Vloge, ki prispejo prepozno, bodo s sklepom zavržene.

Z oddano vlogo na poziv vlagatelj dovoljuje objavo in obdelavo osebnih podatkov z namenom vodenja poziva, objave prejemnikov sredstev na občinski spletni strani in za statistične namene v skladu z zakonom, ki ureja dostop do informacij javnega značaja, in zakonom, ki ureja varstvo osebnih podatkov.

Oddaja vloge pomeni, da vlagatelj soglaša z vsemi pogoji in določili poziva ter sprejema in v celoti soglaša z vzorcem pogodbe, ki je sestavni del razpisne dokumentacije, zato parafiranega vzorca pogodbe ni treba priložiti k vlogi.

**6. Izpolnjevanje razpisnih pogojev**

Tričlanska komisija za odpiranje in vrednotenje vlog (v nadaljevanju: komisija), imenovana z odločbo župana, bo pravočasno dostavljene in pravilno označene vloge odprla v osmih dneh po poteku roka za oddajo vlog po vrstnem redu prispetja. Odpiranje vlog bo v obdobju od 27. 1. 2026 do 3. 2. 2026 in ne bo javno.

Komisija bo za vsako vlogo ugotovila, ali je popolna glede na razpisne pogoje.

Popolna bo tista vloga, ki bo vsebovala vse zahtevane sestavine in priloge ter izpolnjevala vse pogoje iz poziva in ostale dokumentacije ter bo posredovana izključno na predpisanih obrazcih.

Vlagatelji z oddajo vloge na poziv dovoljujejo komisiji, da v primeru dvoma pred morebitnim pozivom k dopolnitvi, pridobi javno dostopne podatke o vlagatelju in jih upošteva v procesu vrednotenja vloge.

Vlagatelji nepopolnih ali nejasnih vlog bodo pozvani, da vlogo dopolnijo v roku osmih (8) dni.

Nepopolne vloge, ki ne bodo dopolnjene v roku oz. bo dopolnitev neustrezna, bodo s sklepom zavržene. Vloge, ki ne izpolnjuje pogojev poziva oz. vlagatelj ne more biti upravičena oseba poziva, bodo s sklepom zavrnjene.

Komisija bo ovrednotila vse popolne vloge glede na kriterije in merila za ocenjevanje ter vrednotenje, kot so določeni v objavi poziva.

Komisija se o morebitnih nejasnostih iz vloge lahko posvetuje z vlagateljem.

V primeru, da sicer formalno popolna vloga ne bo imela vseh vsebinskih podatkov, potrebnih za dodeljevanje točk, bo komisija pri merilu, kjer ne bo podatka, vlagatelju dodelila nič (0) točk.

Da je program upravičen do sofinanciranja, mora po merilih iz 7. točke zbrati vsaj 110 točk. Višina sofinanciranja je odvisna od števila zbranih točk.

Vrednost točke (pri programih) se vsako leto izračuna na osnovi razpoložljivih sredstev in skupnega števila točk ovrednotenih programov ob upoštevanju pogoja iz prejšnjega odstavka.

Na podlagi predloga komisije o višini dodeljenih sredstev posameznim vlagateljem bo odločil pristojni organ občinske uprave s sklepom.

**7. Merila**

Komisija bo popolne vloge, ki izpolnjujejo pogoje iz točke 4. ovrednotila na podlagi meril, ki temeljijo na smiselni uporabi določbe 47. člena ZIO-1.

**A. KAKOVOST VSEBINE IN IZVEDBE:**

1. Programe izobraževanja odraslih vlagatelj že izvaja na področju:

a) ene občine 5 točk

b) dveh občin 10 točk

c) treh ali več občin 15 točk

2. Programe izobraževanja odraslih vlagatelj izvaja:

a) od 2 do 5 let 10 točk

b) od 6 do 10 let 15 točk

c) od 11 do 15 let 20 točk

d) od 16 do 20 let 25 točk

e) nad 20 let 30 točk

**B. KADROVSKA, MATERIALNA IN FINANČNA IZVEDLJIVOST:**

1**.** a) vlagatelj ima vsaj 2 zaposlena 5 točk

b) vlagatelj ima od 3 do 6 zaposlenih 10 točk

c) vlagatelj ima zaposlenih 7 ali več zaposlenih 15 točk

2. Vlagatelj bo za izvajanje programa zagotovil tudi lastna sredstva v višini vsaj 20 % finančne konstrukcije programa. 10 točk

3. Vlagatelj ima za izvajanje programa v občini zagotovljene lastne prostore. 10 točk

**C. SODELOVANJE Z OKOLJEM**

a) na področju občine vlagatelj še ne izvaja izobraževanja odraslih 0 točk

b) na področju občine vlagatelj že izvaja izobraževanje odraslih 5 točk

c) na področju občine vlagatelj že izvaja izobraževanje odraslih najmanj 2 leti ali več

10 točk

**D. KRAJEVNA BLIŽINA IN DOSTOPNOST**

a) program se bo izvajal v Dravogradu 10 točk

b) program se bo izvajal v posamezni krajevni skupnosti Občine Dravograd 5 točk

c) prostori izvajanja programa so dostopni za gibalno ovirane v celoti

10 točk

d) prostori izvajanja programa so za gibalno ovirane delno dostopni 5 točk

e) prostori izvajanja programa niso dostopni za gibalno ovirane 0 točk

**E. PRIČAKOVANI REZULTATI PROGRAMA**

a) krepitev kompetenc 5 točk

b) opolnomočenje posameznikov na različnih področjih 5 točk

c) osebnostna rast 5 točk

**F RAZNOLIKOST VSEBIN**

Občina Dravograd bo sofinancirala vsebine izobraževanja odraslih, ki so v skladu s cilji v točki 2. Kot prednostna so prepoznana naslednja področja: digitalne veščine za vsakdan, podpora društvom, trajnost in ekologija, finančno opismenjevanje, Univerza za tretje življenjsko obdobje.

a) program izvaja vsebine iz vseh petih prednostnih področij 50 točk

b) program izvaja vsebine iz treh prednostnih področij 30 točk

c) program izvaja vsebine iz vsaj dveh prednostnih področij 20 točk

**8. Pravno varstvo**

Vlagateljem se bodo o izbiri / ne izbiri vročili sklepi najpozneje v dveh mesecih od datuma odpiranja vlog. Zoper sklep je dopustna pritožba na župana Občine Dravograd. Odločitev župana je dokončna. Predmet pritožbe ne morejo biti postavljeni pogoji in merila poziva.

Z izbranim vlagateljem se bo sklenila pogodba o sofinanciranju, kjer se bodo podrobneje opredelile pravice in dolžnosti obeh pogodbenih strank ter način nadzora nad izvajanjem pogodbe. Vložena pritožba ne zadrži podpisa pogodb z izbranimi vlagatelji.

**9. Razpisna dokumentacija**

Razpisna dokumentacija se objavi na spletni strani Občine Dravograd: <https://www.dravograd.si/Razpisi> in je od dneva objave poziva na voljo pri vložišču, na sedežu občine. Za dajanje dodatnih pojasnil oz. informacij je pooblaščena Barbara Žlaus, ki jo lahko kontaktirate po elektronski pošti: [barbara.zlaus@dravograd.si](mailto:barbara.zlaus@dravograd.si) oz. na telefonsko številko: **02 87 23 571**.

Vlogi na poziv je treba predložiti:

1. Izpolnjeno, podpisano in ožigosano vlogo.
2. Izpolnjene razpisne obrazce.
3. Izpis iz sodnega registra oz. drugo ustrezno dokazilo.
4. Program za leto 2026 s predvidenimi aktivnostmi in termini izvajanja.
5. Poročilo o dosedanjih dosežkih v lokalnem okolju oz. o izvedenem programu (poročilo minulega leta).

Vse kopije dokumentov morajo biti enake originalu, podpisane s strani odgovorne osebe vlagatelja in ožigosane. Če vlagatelj ne posluje z žigom, mora biti to na dokumentih izrecno navedeno.

Občina Dravograd  
 župan   
 Anton PREKSAVEC